

**CRNA GORA**

**MINISTARSTVO PRAVDE, LJUDSKIH I MANJINSKIH PRAVA**

**IZVJEŠTAJ**

**O PRIMJENI INSTITUTA**

**„LICE ZA PODRŠKU DJETETU U POSTUPCIMA U VEZI SA PORODIČNIM ODNOSIMA“**

**(NOVEMBAR 2020 – NOVEMBAR 2021.)**

**Podgorica, decembar 2021. godine**

**UVOD**

Institut „Lice za podršku djetetu u postupcima u vezi sa porodičnim odnosima“ (u daljem tekstu: Lice za podršku) uveden je u pravni sistem Crne Gore Zakonom o izmjenama i dopunama Porodičnog zakona („Službeni list CG“ , broj 53/16), sa ciljem pružanja stručne pomoći i podrške djetetu u sudskim postupcima u vezi sa porodičnim odnosima.

Imajući u vidu poseban značaj i ulogu instituta Lice za podršku, Akcionim planom za implementaciju Strategije reforme pravosuđa 2019-2020 (mjera 2.3.3.) i Programom rada Ministarstva pravde, ljudskih i manjinskih prava za IV kvartal 2021. godine, predviđeno je praćenje njihove praktične primjene kroz izradu godišnjeg Izvještaja o primjeni instituta „Lice za podršku djetetu u postupcima u vezi sa porodičnim odnosima“.

Izvještaj se zasniva na podacima pribavljenim od osnovnih sudova, Centra za obuku u sudstvu i državnom tužilaštvu, podacima i informacijama pribavljenim od lica za podršku, sudija i advokata.

**I NORMATIVNI OKVIR**

Ustav Crne Gore iz 2007. godine promoviše koncept prava djeteta, propisujući da dijete uživa prava i slobode koji su primjereni njegovom uzrastu i zrelosti, kao i da se djetetu jemči posebna zaštita od psihičkog, fizičkog, ekonomskog i svakog drugog iskorišćavanja ili zloupotrebe (član 74 Ustava).

Institut Lice za podršku uveden je u pravni sistem Crne Gore 2016. godine donošenjem Zakona o izmjenama i dopunama Porodičnog zakona, kojim je parcijalno noveliran Porodični zakon iz 2007. godine, pri čemu se najveći broj novina odnosi na oblast prava djeteta i mehanizme namijenjene sudskoj zaštiti prava djeteta iz sfere porodičnih odnosa. Uvođenjem ovog instituta unaprijeđeni su uslovi za efektivno učešće djece u sudskim postupcima iz porodično – pravnih odnosa i pružanje potrebne stručne pomoći i podrške djeci o čijim se pravima i interesima odlučuje, u skladu sa međunarodnim standardima.

Iskustvo pokazuje da je djetetu učesniku u sudskom postupku, bez obzira da li ima položaj stranke, svjedoka ili učesnika koji izražava svoje mišljenje, najčešće neophodna stručna pomoć i podrška, jer je nedovoljno pripremljeno za dolazak pred sud, ne poznaje svoja prava i ne razumije na pravi način ono što se u sudnici događa. S druge strane, za djecu, posebno onu nižeg uzrasta, dolazak u sudnicu i suočavanje sa tipičnim ambijentom i atmosferom koja u njoj vlada predstavlja traumatično iskustvo i uzrok je svojevrsne viktimizacije djeteta. Sagledavajući potrebu da se djeci obezbijedi adekvatna pomoć i podrška stručnih osoba, a imajući u vidu raznovrsne modele u uporednim pravnim sistemima, uveden je novi institut Lice za podršku, model koji je prilagođen domaćem pravnom sistemu.

U Porodičnom zakonu u članu 317v u stavu 1 najprije je propisano da u postupcima u vezi sa porodičnim odnosima, sud može, ako ocijeni da to zahtijeva intenzitet konflikta između djeteta i roditelja ili između roditelja, postaviti djetetu Lice za podršku. Lice za podršku se postavlja djetetu mlađem od 14 godina bez njegove saglasnosti, a djetetu starijem od 14 godina uz njegovu saglasnost.

Lica za podršku djetetu su stručnjaci odgovarajućeg profila koji se nalaze na listi Lica za podršku koju utvrđuje Ministarstvo pravde, ljudskih i manjinskih prava.

U članu 317g istog zakona taksativno su propisani uslovi koje mora da ispunjava Lice za podršku, s tim što je propisan i jedan izuzetak kojim je dozvoljena mogućnost da Ministarstvo pravde, ljudskih i manjinskih prava izda licencu i licu druge struke osim one koja je predviđena ovim zakonom, a koje ima završene specijalističke studije VII1 nivo kvalifikacije obrazovanja i koje ispunjava preostale propisane uslove za izdavanje licence, ako utvrdi da to lice svojim praktičnim znanjem i iskustvom može uspješno da obavlja poslove Lica za podršku. Ministarstvo pravde, ljudskih i manjinskih prava sprovodi obuku Lica za podršku, obrazuje Komisiju za provjeru stečenih znanja i vještina, propisuje program obuke i način njenog sprovođenja i dr., te izdaje uvjerenje o uspješno završenoj obuci.

Dužnosti Lica za podršku su: da se brižljivo i savjesno stara o ličnosti i interesima djeteta, da sa djetetom izgradi odnos povjerenja, upozna ga sa njegovim pravima, pruži informacije o predmetu, toku i mogućem ishodu postupka, kao i da objasni djetetu moguće posljedice izražavanja njegovog mišljenja. Takođe, propisana je i obaveza Lica za podršku da, uz saglasnost djeteta, sudu prenese njegovo mišljenje, da prisustvuje ročištu na kome se dijete saslušava odnosno neposredno iznosi mišljenje, kao i da djetetu objasni sadržinu odluke i njene posljedice.

Da bi Lice za podršku uspješno ostvarilo svoju ulogu, propisana su i odgovarajuća prava koja ono ima, prije svega pravo uvida u spise predmeta, pravo da mu budu dostavljeni svi podnesci i pravo da prisustvuje svim ročištima. Prava i obaveze Lica za podršku prestaju pravosnažnošću sudske odluke.

Kao kontrolni mehanizam i zaštita od nesavjesnog i neprofesionalnog postupanja Lica za podršku propisano je da će sud razriješiti Lice za podršku ako utvrdi da nesavjesno vrši svoju dužnost, da zloupotrebljava svoja ovlašćenja, da radom ugrožava interes djeteta ili ako smatra da bi za dijete bilo korisnije da mu se postavi drugo Lice za podršku.

U skladu sa navedenim zakonskim određenjima, na trenutnoj listi Ministarstva pravde, ljudskih i manjinskih prava nalazi se 17 lica za podršku, koja lista je dostupna svim sudovima.

**II PRAKTIČNA PRIMJENA INSTITUTA LICE ZA PODRŠKU**

1. **Postupanje sudova**

U sudskim postupcima u Crnoj Gori stručnu podršku i pomoć djeci pruža ukupno 17 Lica za podršku. Riječ je o licima odgovarajuće specijalnosti, koja su nakon završene obuke i sticanja licence za rad upisana na Listu lica za podršku.

Prema pribavljenim podacima, osnovni sudovi su u izvještajnom periodu angažovali Lice za podršku u 40 predmeta.

U tabeli koja slijedi prikazani su osnovni sudovi koji su u izvještajnom periodu angažovali Lice za podršku kao i broj predmeta u kojima su ta lica angažovana.

|  |  |
| --- | --- |
| **Naziv suda** | **Broj predmeta** |
| Osnovni sud u Baru | 3 |
| Osnovni sud u Bijelom Polju | 3 |
| Osnovni sud u Cetinju | 1 |
| Osnovni sud u Danilovgradu | 2 |
| Osnovni sud u Herceg Novom | 2 |
| Osnovni sud u Kotoru | 3 |
| Osnovni sud u Nikšiću | 4 |
| Osnovni sud u Podgorici | 22 |
| **Ukupno** | **40** |

Iz tabelarnog prikaza proizilazi da je Osnovni sud u Podgorici u najvećem broju predmeta – 22 angažovao Lice za podršku, što čini 55% od ukupnog broja predmeta u kojima su ova lica u izvještajnom periodu angažovana u svim osnovnim sudovima. Posmatrano u odnosu na prethodni izvještajni period, u kojem su u porodičnopravnim sporovima sudije ovog suda angažovali Lice za podršku u 13 predmeta, primjetna je veća praktična zastupljenost i primjena ovog instituta.

Preostali osnovni sudovi, koji su u izvještajnom periodu angažovali Lice za podršku, to su učinili na sledeći način: Osnovni sud u Nikšiću u 4 predmeta, Osnovni sud u Baru, Osnovni sud u Kotoru i Osnovni sud u Bijelom Polju u 3 predmeta, Osnovni sud u Danilovgradu u 2 predmeta i Osnovni sud u Cetinju u 1 predmetu.

Iz navedenih podataka proizilazi i da je 8 od ukupno 15 osnovnih sudova angažovalo Lice za podršku u izvještajnom periodu, te da je, u odnosu na prethodni izvještajni period, kod još tri osnovna suda, konkretno Osnovni sudovi u Danilovgradu, Bijelom Polju i Cetinju, ovaj institut našao svoju primjenu.

U izvještaju nije bilo moguće iskazati odnos broja predmeta u kojima su sudovi angažovali Lice za podršku i ukupnog broja predmeta iz oblasti porodično – pravnih odnosa koji se nalazio u radu u sudovima u izvještajnom periodu, jer statistički podaci o broju parničnih i vanparničnih predmeta u sudovima ne pružaju uvid o njihovom broju prema predmetu spora.

U pravcu stvaranja svih neophodnih uslova za cjelovito praćenje praktične primjene instituta Lice za podršku predviđeno je da se analitički podaci koji se odnose na angažovanje Lica za podršku, razvrstani prema predmetu spora, unose u novi Informacioni sistem pravosuđa (sadašnji Pravosudni informacioni sistem). Navedeni način evidentiranja podataka počeće sa primjenom nakon početka primjene novog Informacionog sistema pravosuđa, koji je u pripremi.

1. **Angažovanje lica za podršku, obavljeni intervjui**

Za sveobuhvatno sagledavanje praktične primjene ovog instituta od posebnog su značaja podaci i informacije pribavljeni od lica koja su kao imaoci licence za rad upisana na Listu lica za podršku djetetu u postupcima u vezi sa porodičnim odnosima.

U posmatranom periodu 5 Lica za podršku, od ukupno 17 upisanih na listi koju ažurira Ministarstvo pravde, ljudskih i manjinskih prava, bilo je angažovano u 38 sudskih postupaka u vezi sa porodičnim odnosima. Kada je riječ o podacima dobijenim od Lica za podršku, koji su iste saopštili na osnovu svoje evidencije, čije vođenje nije obavezno, to se i razlikovanje u odnosu na podatke dobijene od strane sudova, za dva postupka više u kojem je bilo angažovanja Lica za podršku, može pravdati omaškom koja je nastala prilikom evidencije datuma angažovanja u posmatranom u odnosu na raniji period.

Iz prethodno navedenih podataka proizilazi činjenica da sva Lica za podršku nisu imala angažovanje u posmatranom periodu. Takođe, uočljivo je i da postoji značajno odstupanje u procentualnoj zastupljenosti i među samim Licima za podršku koja su bila angažovana u sudskim postupcima, čemu treba posvetiti posebnu pažnju u narednom periodu, u smislu sugerisanja sudovima u pravcu obezbjeđenja jednake zastupljenosti svih licenciranih Lica za podršku i ravnomjerne raspodjele predmeta.

Za potrebe sačinjavanja izvještaja, predstavnici Ministarstva pravde, ljudskih i manjinskih prava zatražili su izvještaj od sudija osnovnog suda i Advokatske komore Crne Gore o praktičnom iskustvu u obavljanju ove dužnosti, te obavili intervju sa dva lica za podršku.

Predstavnici sudija istakli su da se radi o institutu koji je u velikoj mjeri unaprijedio sudske postupke u kojima se odlučuje o najboljem interesu djeteta. Takođe su naveli da angažovanje lica koje ima stručne kompetencije da na adekvatan način priđe djetetu, omogućava da se dijete što bezbolnije upozna sa sudskim postupkom i posljedicama koje isti može imati za njega. Osim toga, u postupcima u kojima se odlučuje o interesima djece, neophodno je utvrditi i mišljenje samog djeteta. Formalnost sudskog postupka, okolnosti u kojima se isti odvija, nedostatak adekvatnog prostora i vremena čine otežanim saslušanje djeteta neposredno od strane suda. Zbog toga, mogućnost koja je data zakonom da dijete može svoje mišljenje dati preko lica za podršku u značajnoj mjeri relaksira samo dijete da svoje mišljenje da u okolnostima i pred licem koje će mu omogućiti da svoju izjavu da uz najmanji mogući rizik od stresa. Naveli su i da je neophodno raditi na edukaciji lica za podršku, budući da se u dosadašnjoj praksi pokazalo da je ograničen broj lica koja mogu pružiti adekvatnu ulogu u sudskim postupcima. Naime, u nemalom broju predmeta u kojima je angažovano lice za podršku, uvijek je bilo angažovano samo jedno lice. Iako se radi o licu koje je na izvanredan način odgovorilo svojim zadacima, smatraju da je u pravosudnom sistemu Crne Gore neophodno angažovanje i drugih lica koje na identičan način mogu pružiti podršku djetetu.

Predstavnici Advokatske komore istakli su da intenzitet konflikta i njegov uticaj na dijete mogu da prepoznaju isključivo stručna lica i da bi postavljanje Lica za podršku na samom početku postupka u značajnoj mjeri doprinijelo amortizaciji traume kod djeteta, a onda i punoj primjeni ovog instituta, iz razloga što sud na samom početku postupka ne raspolaže sa dovoljno činjenica i podataka na osnovu kojih može utvrditi postojanje konflikta, a samim tim ni intenzitet istog, a sud prva saznanja o postojanju konflikta može dobiti tek na pripremnom ročištu, i to isključivo iz kazivanja/navoda stranaka. Takođe su istakli da nije rijedak slučaj ni da sud imenovanje Lica za podršku uslovljava preporukom Organa starateljstva, koja preporuka se može dati isključivo kroz Nalaz i mišljenje organa starateljstva, kada je već protekao značajan period uključenosti djeteta u konflikt (koji je prisutan i od uticaja je na dijete mnogo prije nego što otpočne postupak pred sudom). Nadalje su predložili hitne bazične edukacije Lica za podršku, advokata, sudija i službenika Organa starateljstva, kao i donošenje podzakonskih akata ili odgovarajućih obavezujućih propisa kojima bi se odredio prije svega minimum obaveza postupanja Lica za podršku, kao i obavezne sastanke za Lica za podršku tokom godine kako bi se identifikovali eventualni problemi koje imaju u svom radu. Kao ključan problem istakli su dostavljanje Izvještaja koje je sačinilo lice za podršku i da li on služi isključivo za potrebe suda ili je obaveza suda da ga dostavi svim učesnicima u postupku, te da li stranke i punomoćnici mogu da se izjašnjavaju na taj izvještaj. Pored ostalog, ukazali su da ovaj institut u značajnoj mjeri pozitivno doprinosi razvoju ličnosti djeteta i zaštiti njegovih najboljih interesa, te istakli da smatraju pandemija Covid19 nije uticala na rad Lica za podršku.

Lica za podršku saglasna su da je neophodno uključivanje Lica za podršku u ranijim fazama sudskog postupka, kao i da je potrebna veća inicijativa sa stanovišta suda u pogledu njihovog uključivanja u značajnijem broju postupaka. Kada se radi o saradnji sa sudovima, iskustva su različita pa je tako sa jedne strane uočeno nezadovoljstvo zbog nedovoljne upoznatosti sudija sa ovim institutom, a sa druge strane je saradnja sa sudovima na zadovoljavajućem nivou, u vidu razmjene informacija, dostupnosti i spremnosti sudija za saradnju. Za njih je praktična primjena ovog instituta od izuzetnog značaja jer se interes djeteta i njegove potrebe stavljaju u prvi plan, a njihovo mišljenje se uvažava, djeca osjećaju poštovanje a umanjuju se štetne posljedice izazvane konfliktom roditelja. Smatraju da mišljenje djeteta, ukoliko je autentično i dato bez manipulativnog uticaja roditelja, doprinosi i drugačijem ponašanju roditelja koji imaju priliku da uvide svoj loš uticaj na dijete. Mišljenja su da izvještaj lica za podršku treba da doprinese temeljnijim nalazima i mišljenjima vještaka u postupcima, kao i da je nepotrebno dijete saslušavati pred sudom nakon sačinjenog izvještaja kako bi se zadovoljila forma. Predložili su da obukama prisustvuju i sudije viših sudova, kao i da se razvije sistem koji pruža podršku roditeljima, jer iz prakse proizilazi da naše društvo generalno ne prihvata i ne uvažava mišljenje djeteta. Pored ostalog je ukazano i na problem dostavljanja izvještaja roditeljima, u kojim slučajevima djeca odbijaju da daju svoj iskaz, te na neophodnost stvaranja mehanizma zaštite djeteta od roditelja koji nije zadovoljan izvještajem. Posebno su istakli da bi prvi razgovor Lice za podršku trebalo obaviti sa roditeljima kako bi se upoznali i stekli povjerenje u Lice za podršku, kao i da se na izvještaje lica za podršku stranke u postupku ne moraju izjašnjavati, a da su u početku samo sudije predlagale angažovanje lica za podršku, dok sada predlog mogu uputiti Centar za socijalni rad, roditelji i advokati, što je pozitivno u praksi. Naveli su da je pandemija virusa Covid19 na poseban način nije otežavala njihov rad. Lica za podršku nijesu ta koja treba da daju nalaz i mišljenje, pa su u tom pravcu predložili kontinuirane obuke kako za sudije osnovnih i viših sudova, tako i za sama lica za podršku, kako bi se sačinjavanje izvještaja vršilo u istoj formi.

Sva lica koja učestvuju u primjeni ovog instituta smatraju pozitivnim uvođenje ovog instituta, jer je prepoznat kao izuzetno koristan sa aspekta zaštite prava i interesa djece, kojem je potrebna dalja podrška i promocija, a radi značajnijeg prepoznavanja i primjene u društvu. U narednom periodu očekuju obavezne dalje edukacije i sprovođenja obuka kako sudija, advokata, službenika Organa starateljstva, tako i Lica za podršku.

**III OBUKE**

Centar za obuku u sudstvu i državnom tužilaštvu je od 23. – 25. decembra 2020. godine u saradnji sa Kancelarijom UNICEF-a u Crnoj Gori organizovao trening za trenere na temu: „Učešće djeteta u građanskim i administrativnim postupcima“ za sudije, socijalne radnike i advokate, kao poslednji od tri planirana treninga u okviru inicijative „Jednak pristup djece pravdi“ koju implementira Ministarstvo pravde, ljudskih i manjinskih prava Crne Gore u saradnji sa pravosudnim institucijama u Crnoj Gori, uz ekspertsku podršku UNICEF-a i finansijsku podršku Kraljevine Norveške, a konkretne teme treninga bile su: Prava djeteta i najbolji interes djeteta kao supstancijalno pravo, princip i procesno pravilo; Međunarodni standardi; Procjena najboljih interesa djeteta – rad na hipotetičkom pitanju; Specijalne vještine i tehnike u radu sa djecom u građanskim sudskim i administrativnim postupcima, sa posebnim osvrtom na djecu iz ranjivih grupa; Lice za podršku – uloga, ovlašćenja, dužnosti, iskustva u praksi; Ocjena potrebe za postavljanjem lica za podršku – studija slučaja; Pravo djeteta na slobodno izražavanje mišljenja; Mišljenje djeteta u kontekstu najboljih interesa; Kada se može odustati od utvrđivanja mišljenja djeteta? – studija slučaja; Osiguranje učešća djece u formalnom postupku; Radionica: Ko i kako priprema dijete za odlazak pred sud?; Izbor načina izražavanja mišljenja djeteta – rad u malim grupama na hipotetičkim pitanjima; Studije slučajeva Evropskog suda za ljudska prava u oblasti utvrđivanja najboljeg interesa djeteta – rad u malim grupama; Kako uče odrasli – uputstva za uspješnog predavača; Zastupanje djeteta u kontekstu pravosuđa po mjeri djeteta; Kolizijski zastupnik, privremeni zastupnik, staratelj za poseban slučaj – pojmovna razgraničenja i razlozi za postavljanje; Specifičnosti zastupanja djeteta od strane advokata u kontekstu standarda pravne pomoći prilagođene djeci; Smjernice za razgovor sudije sa djetetom koje neposredno izražava mišljenje; Uspostavljanje odnosa povjerenja između djeteta i advokata; Smjernice za razgovor advokata sa djetetom; Komunikacija sa djecom iz ranjivih grupa; Studija slučaja – kako utvrditi najbolji interes djeteta – rad u malim grupama; Predstavljanje zaključaka rada u grupama; Ocjenjivanje pouzdanosti informacija koje djeca daju; Rod i pol; Rodni stereotipi i predrasude; Integrisanje rodne perspektive u donođenju odluka koje se tiču djece. Obuci je prisustvovalo 14 učesnika (6 sudija, 1 predstavnica Stručne službe u Vrhovnom državnom tužilaštvu, 3 predstavnika Zavoda za socijalnu i dječiju zaštitu i 4 predstavnika Advokatske komore Crne Gore.

7. i 8. juna 2021. godine, u saradnji sa UNICEF kancelarijom u Crnoj Gori i Ministarstvom finansija i socijalnog staranja organizovana je obuka na temu: „Najbolji interesi djeteta u razvodnim i postrazvodnim konfliktima“, u okviru projekta „Jačanje kapaciteta sistema socijalne i dječije zaštite u Crnoj Gori“ koji se sprovodi u okviru Programa EU i CG za zapošljavanje, obrazovanje i socijalnu zaštitu, a čija je glavna korisnička institucija Ministarstvo finansija i socijalnog staranja. Teme obuke su se ticale razumijevanja karakteristika razvodnih kriza i uticaja razvoda na roditeljsko funkcionisanje, potreba i prava djeteta u roditeljskim sporovima i uloge različitih aktera u utvrđivanju najboljih interesa djeteta u ovoj oblasti, čime može da se unaprijedi međusektorska saradnja i obezbijedi usklađen nastup u ostvarivanju najboljih interesa djeteta. Na obuci je učestvovalo 5 sudija.

11. i 12. oktobra 2021. godine Centar za obuku u sudstvu i državnom tužilaštvu organizovao je onlajn seminar na temu: „Porodično-pravni i nasljedno-pravni odnosi, sa akcentom na nove institute“. Seminar je sproveden u okviru Programa za kontinuiranu obuku sudija i državnih tužilaca za 2021. godinu. Teme o kojima se govorilo bile su: Imovinski odnosi bračnih supružnika; Uloga suda u ocjenjivanju najboljeg interesa djeteta sa akcentom na ulogu lica za podršku; Položaj djeteta u visokokonfliktnom razvodu – otuđenje djeteta; Sporovi oko nasljeđivanja; Testamentarno nasljeđivanje. Seminaru je prisustvovalo 39 učesnika, 37 sudija i 2 savjetnika u sudu.

**IV OCJENA STANJA**

Imajući u vidu vremenski okvir od gotovo četiri godine primjene instituta Lice za podršku u pravnoj praksi crnogorskih sudova, kao i rezultate dobijene prilikom sačinjavanja godišnjih izvještaja, može se izvesti zaključak o nespornoj opravdanosti uvođenja ovog instituta i već ostvarenim benefitima na polju zaštite najboljeg interesa djeteta.

Navedeni zaključak, prije svega, proizilazi iz činjenice da su sudovi u izvještajnom periodu angažovali Lice za podršku u 40 predmeta, te činjenice da su svi učesnici sa kojima je obavljen razgovor ili su kontaktirani za potrebe izrade ovog izvještaja – lica za podršku, sudije, advokati, istakli njegov nesumnjiv značaj za pružanje stručne pomoći i podrške djeci u visokokonfliktnim sudskim sporovima iz porodično-pravnih odnosa.

Kada se ima u vidu da je riječ o relativno novom pravnom institutu, čiji značaj i doprinos se postiže u svakom konkretnom slučaju u kojem je djetetu obezbijeđena ova vrsta pomoći i podrške, to se i njihovo angažovanje od strane sudova u Crnoj Gori u 40 postupaka, posebno kada se ima u vidu da jedan postupak može, a često i jeste, podrazumijevao uključenost dvoje i više djece, ima cijeniti kao značajno dostignuće. Jer, kao što je rečeno, najbolji interes djeteta, kao zaštićeno dobro u konkretnom slučaju, ne može imati svoj brojčani ekvivalent i opravdanost njegovog uvođenja se postiže u svakom pojedinom sudskom postupku u kojem je sud obezbijedio da dijete kao učesnik u postupku dobije podršku koja je primjerena i adekvatna.

Svojevrsnu potvrdu opravdanosti ovog instituta predstavlja i usaglašenost intervjuisanih lica za podršku, sudija i advokata, koji su imali neposredno iskustvo u njegovoj praktičnoj primjeni, u pogledu njegovog značaja na polju zaštite prava djeteta i njegovog najboljeg interesa.

Angažovanjem Lica za podršku omogućava se utvrđivanje autentičnog mišljenja djeteta, što je od velikog značaja u postupcima u kojima se odlučuje o vršenju roditeljskog prava, naročito u situacijama kada ima indicija da je dijete instruirano i da je predmet manipulacije roditelja. Ocijenili su da u takvim slučajevima izvještaj Lica za podršku omogućava sudiji da sazna mišljenje djeteta, što je od značaja za pravilnu procjenu i utvrđivanja najboljeg interesa djeteta i donošenje pravilne odluke.

Dakle, iz svega navedenog proizilazi da je potrebna ravnomjerna zastupljenost lica za podršku djetetu u sudskim postupcima u vezi sa porodičnim odnosima prilikom angažovanja, veća učestalost u primjeni ovog instituta, kao i obezbjeđenje diversifikacije prilikom dodjele predmeta licima za podršku.

Kada je u pitanju praćenje praktične primjene ovog instituta, novi Informacioni sistem pravosuđa, koji je u finalnoj fazi izrade, sadržaće sve relevantne podatke o predmetima iz porodično – pravnih odnosa, pa i podatke o angažovanju Lica za podršku, što će omogućiti cjelovito praćenje njegove primjene.

Pravilnom tumačenju i praktičnoj primjeni predmetnog instituta u izvještajnom periodu nesumnjivo su doprinijele aktivnosti Centra za obuku u sudstvu i državnom tužilaštvu, koji je organizovao obuke za sudije, socijalne radnike i advokate na temu: „Lice za podršku – uloga, ovlašćenja, dužnosti, iskustva u praksi“, „Ocjena potrebe za postavljanjem lica za podršku – studija slučaja“ i „Uloga suda u ocjenjivanju najboljeg interesa djeteta sa akcentom na ulogu lica za podršku“.

Cilj je u narednom periodu obezbijediti veći broj angažovanih lica za podršku djetetu, u svim predmetima pred sudom gdje se štite njegova prava i najbolji interes, kao i veći broj obuka o ulozi Lica za podršku djetetu, radi dodatnog sticanja znanja i vještina potrebnih za pravilno tumačenje i pravilnu primjenu ovog instituta.

**V PREPORUKE ZA NAREDNI PERIOD**

U narednom periodu potrebno je:

* kontinuirano pratiti praktičnu primjenu instituta Lice za podršku kroz izradu godišnjih izvještaja o njegovoj primjeni
* sugerisati sudovima na potrebu ravnomjerne zastupljenosti svih Lica za podršku djetetu u sudskim postupcima, njihovo češće angažovanje, uz obezbjeđivanje diversifikacije prilikom dodjele predmeta
* povećati broj edukacija za sudije (osnovnih i viših sudova), i Lica za podršku djetetu, a po potrebi organizovati i nove bazične obuke
* nastaviti sa kontinuiranim obukama socijalnih radnika i advokata u vezi primjene instituta Lice za podršku djetetu
* nastaviti sa informisanjem stručne i šire javnosti o ulozi i značaju Lica za podršku.